Norwegian-reisende får flyplass-lounge
Gratis blir det ikke, siden tilgangen til loungen på blant annet Oslo Lufthavn forbeholdes de mest-betalende passasjerene på Norwegians Premium Kabin-klasse. I tillegg til lounge-adgang skal også om bord-servicen til kunder med premium-billett på langrutene oppgraderes, opplyser Norwegian-talsmann Lasse Sandaker-Nielsen til VG. Til nå har ikke Norwegians passasjerer kunnet bruke lounge-fasilitetene på Gardermoen, der eksempelvis SAS' gull- og sølvkunder har kunnet meske seg med gratis mat og drikke, aviser, PC-tilgang, servicedisk og mer til.Men fra denne uken får også Norwegians best-betalende langrute-passasjerer tilgang til den såkalte OSL-loungen på Gardermoen, som ligger på en hylle i avgangshallen - rett ved siden av SAS-loungen. Passasjerene skal også få tilgang til loungene i Stockholm, København, London, Los Angeles og Bangkok, forteller Sandaker-Nielsen. For passasjerene på selskapets 17 langruter mellom Europa, USA og Asia innebærer lounge-tilgangen en mykere og mer behagelig start på reisen.- Vi er opptatt av å gjøre reisen så enkel og behagelig som mulig for våre passasjerer, derfor er det gledelig å kunne imøtekomme ønsket fra mange av våre reisende med premium-billett om lounge-adgang og et bredere servicetilbud om bord, sier Norwegians kommersielle direktør Thomas Ramdahl til VG.Lounge-tilgangen er utvilsomt et grep for å kapre flere forretningskunder på langrutene til USA og Asia. Til nå har flesteparten av disse valgt fullservice-selskaper som SAS, United og Thai Airways.OSL-loungen på Gardermoen deler Norwegian med en rekke andre flyselskaper som British Airways, Qatar Airways, Air France KLM, Finnair, Icelandair. Ifølge Reiselivsavisen bruker også charterselskapene Sunair og TUI-Flynordic den samme loungen for dine best betalende passasjser. Og det er altså kun Dreamliner-passasjerene som har kjøpt premium-pakke på langrutene som omfattes av lounge-tilbudet. PS! Alle reisende kan benytte denne loungen mot en avgift på 250 kroner, opplyser Oslo Lufthavn på sine hjemmesider.
Nå får også Norwegians langrute-reisende adgang til flyplass-loungene. flyplass-loungene.